Margir veigra sér við að opna kampavínsflöskur af ótta við að eitthvað fari úrskeiðis , eins og að tappinn hendist til dæmis á 30 - 40 kílómetra hraða í fólk eða húsbúnað með tilheyrandi afleiðingum . Þessi ótti á fyllilega rétt sér enda til mýmörg dæmi um slys tengd kampavínsflöskuopnunum . Glóðaraugu , marblettir og brotnir gluggar eru meðal algengra óhappa en til eru dæmi um enn verri afleiðingar og því eins gott að kunna réttu handtökin ! Mynd : Tristan Gassert Mikill þrýstingur getur verið inni í kampavíns - eða freyðivínsflösku og það er einmitt vegna þess sem tappinn er öðruvísi í laginu en t.d. á rauðvíns - eða hvítvínsflösku . Tappinn á kampavínsflösku er í laginu eins og sveppur en það er gert til að auðveldara sé að stjórna honum með fingrunum og til að koma í veg fyrir að hann brotni . Forðist að hrista flöskuna áður en hún er opnuð , þó svo að það sé stundum gert til að fagna sigri , við mælum eindregið með að því sé sleppt enda getur mikið vín farið til spillis sem við lítum mjög alvarlegum augum hér á Gestgjafanum ! Hér eru einföld en góð ráð um það hvernig á að opna kampavínsflösku á öruggan og faglegan hátt ! Takið flöskuna varlega úr kælingu og rífið álpappírinn utan af tappanum . Setjið þumalfingur ofan á tappann á meðan vírinn er losaður frá . Hallið flöskunni frá ykkur og öðrum , takið þumalinn af rétt á meðan vírinn er fjarlægður og setjið þumalinn strax aftur á . Snúið nú flöskunni , ekki tappanum , það kemur í veg fyrir að tappinn brotni . Hafið þumalinn á tappanum allan tímann til að veita viðmót því gasið þrýstir tappanum út og munið að halla flöskunni alltaf frá ykkur og öðrum . Þegar tappinn losnar er víninu strax hellt í kampavínsglös og þá er bara eitt eftir … að skála og njóta !